Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 360/12/5502	Čadca, 19.6.2012
EEČ : 2-37-0-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
     že ako otec XXXXX, nar. XXXXX, ktorý je v striedavej výchove a starostlivosti u obvineného aj u svojej matky XXXXX, bytom ulica Okružná č. 2685, XXXXX, si úmyselne riadne neplnil svoju vyživovaciu povinnosť, k vyživovacej povinnosti bol zaviazaný právoplatným rozsudkom Okresného súdu v Čadci pod sp. zn. 14P 12/2010 zo dňa 29.11.2010 a to prispievať mesačne vo výške 95% zo sumy životného minima (82,32 €) na výživnom, ktoré mal platiť vždy do 20. dňa v mesiaci vopred k rukám matky,  neplatil výživné v dobe od mesiaca november 2011, mal zaplatiť 576,24 €, zaplatil 44,- €, čím za uvedené obdobie  na výživnom dlhoval  532,24 €.

lebo zanikla trestnosť činu
Odôvodnenie:
     Uznesením povereného policajta OO PZ XXXXX pod ČVS:ORP-390/OO-CA-2012 zo dňa 13.04.2012 bolo podľa §  199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku, vznesené obvinenie XXXXX pre prečin zanedbania povinnej výživy podľa § 207 odsek 1 Trestného zákona, v podstate na tom skutkovom základe, ako je uvedené vo výrokovej časti uznesenia. 

      Dňa 18.06.2012 predložil poverený policajt  PZ spisový materiál s návrhom na zastavenie trestného stíhania, pričom svoj návrh odôvodnil tým, že obvinený výživné v plnej výške uhradil, čím využil ustanovenie §  86  písm. a) Tr. zák. 

     Preskúmaním spisového materiálu bolo zistené, že návrh povereného policajta je dôvodný.

     Svedkyňa - poškodená  XXXXX uviedla, že XXXXX jej neplatil výživné od mesiaca november 2011, s výnimkou splátky v sume 44,- €, pričom mal takto dlh na výživnom 532,24 €. Avšak tento uhradil následne dňa 27.02.2012 sumu 50,- €, dňa 28.04.2012 sumu 83,-€, dňa 14.05.2012 sumu 100,-€ a dňa 13.06.2012 sumu 300,- €, čím bolo výživné v plnej výške uhradené.

    Do spisu boli zabezpečené kópie poštových poukážok č. 20383 z 27.02.2012, pošta XXXXX 1, z ktorej vyplýva, že XXXXX uhradil XXXXX sumu 50,-€, č. 40193 z 28.04.2012, pošta XXXXX 1, z ktorej vyplýva, že XXXXX uhradil XXXXX sumu 83,-€, č. 90164 zo 14.05.2012, pošta XXXXX 1, z ktorej vyplýva, že XXXXX uhradil XXXXX sumu 100,-€ a č. 20241 z 13.06.2012, pošta XXXXX 1, z ktorej vyplýva, že XXXXX uhradil XXXXX sumu 300,-€, t. j. spolu 533,- €.  

     Prečinu zanedbania povinnej výživy podľa § 207 odsek 1 Trestného zákona, sa  dopustí ten, kto najmenej tri mesiace v období dvoch rokov neplní, čo  aj z nedbanlivosti, povinnosť vyživovať alebo zaopatrovať iného.

     Podľa §  86 písm. a) Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo  nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

      Podľa ustanovenia § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu. 

     Vzhľadom k tomu, že obvinený využil ustanovenie § 86 písm. a) Trestného zákona a zameškané  výživné v plnej výške uhradil, rozhodol som preto tak, ako je vo výroku tohto uznesenia uvedené a trestné stíhanie obvineného XXXXX som v zmysle § 215 odsek 1 písmeno h) Trestného poriadku  zastavil.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor